Virallinen lehti nro C 223 , 17/07/1998 s. 0099



KIRJALLINEN KYSYMYS P-0065/98 komissiolle esittäjä(t): Francesco Baldarelli (PSE) (15. tammikuuta 1998) Aihe: KOR:n varojen jäädyttäminen uusien alusten rakentamisen ja alusten modernisoinnin osalta Komission edustaja Stephanos Samaras esitteli MOO IV:n vahvistamista koskevan komission asiakirjan kalastusalan neuvoa-antavan komitean laivastojen rakenteita käsittelevän työryhmän kokouksessa, joka pidettiin 17. joulukuuta 1997. Asiakirjasta käy ilmi, että komissio ei aio myöntää minkäänlaista tukea laivastojen rakentamista tai kunnostamista varten niille jäsenvaltioille, jotka eivät ole noudattaneet MOO III:ssa vahvistettuja vähentämistavoitteita. Italiaa koskevat tiedot ovat lopullisia ja niistä näkyy tavoitteiden saavuttamisen ongelma. Erityisesti ilmenee 35 prosentin (GT) ja 36 prosentin (kW) ylitys troolikalastuksen ja 5 prosentin (GT ja kW) ylitys laivaston muiden osien osalta. Ylitys on kokonaisuudessaan 12 prosenttia. Komission mukaan Italian osalta olisi siis jäädytettävä sellaisia KOR:n varoja, jotka on tarkoitettu uusien alusten rakentamiseen ja alusten modernisointiin, siitä huolimatta, että Italiassa on käytössä erityinen järjestely, jossa uusien alusten rakentamisen edellytyksenä on suuremman tonniston romuttaminen. Samalla on huomattava, että eräät toiset jäsenvaltiot kuten Yhdistynyt kuningaskunta, Saksa, Alankomaat, Ranska ja Ruotsi ovat saavuttaneet MOO III:ssa vahvistetut tavoitteet ottamalla huomioon merelläolon (kalastuspäivien) vähennyksen. Eikö komissio katso, että myös Italia voi soveltaa samoja ehtoja kuin muut jäsenvaltiot ja ottaa laskelmiin mukaan merelläolopäivien vähennyksen, joka epäilemättä vaikuttaa pyyntiponnistusten vähenemiseen ja jota Italiassa on pitkään noudatettu? Eikö komissio katso, että Italia on todellisuudessa saavuttanut MOO III:ssa vahvistetut tavoitteet ottamalla käyttöön tehokkaan pyyntiponnistusten vähentämisjärjestelmän, johon liittyy se, että KOR:n varoja myönnetään uusien alusten rakentamiseen vain ja ainoastaan sillä edellytyksellä, että tonnistoa romutetaan määrä, joka vastaa 120:tä prosenttia uuden yksikön kantavuudesta? Eikö komissio katso, että olemalla myöntämättä varoja KOR:stä saatetaan vaikuttaa haitallisesti kokonaiseen ammattikuntaan ja erityisesti työntekijöihin, myös turvallisuuden kannalta? Komission jäsenen Emma Boninon komission puolesta antama vastaus (23. helmikuuta 1998) Ehdoton edellytys kalatalouden ohjauksen rahoitusvälineen (KOR) mukaisen tuen myöntämiseksi laivaston uudenaikaistamiseen ja rakentamiseen on se, että kyseisten jäsenvaltioiden monivuotisen ohjausohjelman (MOO) tavoitteita noudatetaan. Ainoa poikkeus tähän on alusten uudenaikaistaminen silloin kun se ei lisää pyyntiponnistusta. Useat jäsenvaltiot ovat MOO IV:n osana päättäneet saavuttaa tavoitteensa vähentämällä toimintaa. Tällaisessa tapauksessa kyseinen kalastustoiminnan alue on määritettävä tarkasti ja ohjelma, jonka avulla valvotaan yksittäisten alusten mahdollisuutta hyötyä toiminnan vähentämisestä, on otettava käyttöön. Myös Italialla on mahdollisuus vähentää toimintaansa edellyttäen, että nämä perusteet täyttyvät. Jäsenvaltioiden kapasiteetin pienentämisen helpottamiseksi myönnetään tukea alusten käytöstä poistamiseen. Rakennustukea myönnetään ainoastaan, jos kapasiteetin poistaminen toteutetaan ilman valtionapua ja jos laivasto on MOO:n tavoitteiden alapuolella. Kuten arvoisa parlamentin jäsen totesi, tiedot, joihin Italian MOO perustuu, ovat väliaikaisia. Italian viranomaisten vastuulla on toimittaa komissiolle ajanmukaiset ja luotettavat tiedot. On totta, kuten arvoisa parlamentin jäsen totesi, että järjestelmä, joka perustuu siihen, että poistetaan enemmän kapasiteettia kuin mitä rakennetaan, johtaa kapasiteetin vähenemiseen; niin kauan kuin Italia ei noudata MOO:n tavoitteita, tällaisen järjestelmän noudattaminen siellä ei ole laillisesti mahdollista. Komissio ei katso, että sen politiikalla on kielteisiä vaikutuksia. Alusten rakentamiselle myönnettävän tuen määrä on lähes sama kuin käytöstä poistamiselle myönnettävä tuki, jolloin rahoitustuen myöntäminen aluksen käytöstä poistamiselle ilman uuden rakentamista on huomattavasti kannattavampi tapa poistaa ylimääräistä kapasiteettia. Komissio katsoo, että uudenaikaistamis- tai rakentamistuen myöntäminen jäsenvaltioille silloin, kun MOO:n tavoitteita ei ole saavutettu, ei ole oikea tapa käyttää julkisia varoja. Sen sijaan tällaisten tukien myöntäminen on tehokas kannustin niille jäsenvaltioille, jotka pysyvät MOO:n tavoitteissaan. On todettu, että kapasiteetin vähentämisellä voi lyhyellä aikavälillä olla kielteisiä vaikutuksia työllisyyteen; KOR:n rahoittamat liitännäistoimet on tarkoitettu tämän estämiseen. Pitkällä aikavälillä laivaston uudistamisesta, mikä on alan kestävyyden kannalta oleellista, on huomattavaa hyötyä. Ilman kapasiteetin vähennystä pitkän aikavälin vaikutukset työllisyyteen olisivat paljon suuremmat.